Takáč, Richard, poslanec NR SR (2022-06-29):
Ďakujem veľmi pekne za slovo, pán predsedajúci. Kolegyne, kolegovia, zareagujem na pána ministra, ktorý vystúpil v tomto pléne. Poviem tak, že pre laika, ktorý sa nerozumie problematike poľnohospodárstva a potravinárstva, by človek nadobudol dojem, ako môžu aj viacerí z vás, že vlastne načo sme tu, však ten minister tak ako robí všetko fantasticky, úžasne, ako myslím si, že normálne, však ste mu aj zatlieskali, takže ako robí všetko fakt super. Dámy a páni, ale treba si uvedomiť jednu vec, že samozrejme, že nerobí dostatok. To, že sa tu minister obháňa tým, že vypísal nejakú výzvu na 170 miliónov, ďalšiu na nejakých 110 miliónov, však to sú eurofondy, to sú peniaze, ktoré by mala aj iná vláda, ktorá by tu bola namiesto tejto vlády a tiež by musela vypisovať tieto výzvy, dámy a páni. Toto nie sú peniaze nejaké navyše, že by tu dal minister 500 miliónov alebo niečo. Určité veci, ktoré som spomenul vo svojej rozprave, minister tak mlčky prešiel, ani sa k tomu nevyjadril. Ja viem, ja chápem, že sa nevie k tomu vyjadriť alebo teda by sa musel vedieť a musel by to skritizovať. Ja som, pán minister, začal tým, že on nemohol vstúpiť alebo teda neriešil ten poslanecký návrh v tom, presun správy štátnych lesov pod štátnu ochranu prírody. No niekedy, keď vám to vyhovuje, vyhovárate sa na koaličnú radu, keď vám to nevyhovuje, tak to nie je koaličná rada. No aj keď to bol poslanecký návrh, tým, že ste obišli akúkoľvek legislatívu, lebo ste to dali poslaneckým návrhom, pán minister, ale je to aj vaša zodpovednosť, či chcete, či nechcete. Vy ste mali aktívne vstúpiť do toho a mali ste to proste na vláde jednak riešiť, aj keď to bol poslanecký návrh, máte nejakú koaličnú radu, tak to malo na koaličnej rade byť zastavené z vašej pozície. A ja si myslím, že má čo do toho povedať to, že keď si legitímne ľudia spisujú petíciu, aby zabránili rozširovaniu skládky na južnom Slovensku, kde ste boli vy vlastníkom alebo ste ďalej vlastníkom tej spoločnosti, ktorá túto skládku spravuje a predtým ste tam pôsobili, a vidia ten váš prístup voči ministrovi Budajovi, ktorý je taký akože, jak keby sa nič nedialo, tak, samozrejme, že si kladú legitímne otázku, že prečo ste mali taký prístup voči tomu, že sa tu riešil tento presun. Pán minister, myslím si, že ani jeden z opozície nepovedal o tom, že nesúhlasí s presunom. Len my sme namietali jednak legislatívny proces a hlavne to, že sme hovorili, že treba zo-ná-ciu. Vy ste toto úplne popreli a hovorili ste o tom, že ste si to dali, že to máte v programovom vyhlásení vlády. Tak asi to nebolo úplne v programovom vyhlásení vlády, keď jeden koaličný partner bojoval proti tomu. To znamená, že nie je to asi úplne v poriadku, tak ako ste hovorili. To znamená, že je to zlyhanie, pán minister, lebo podľa mňa to bude mať veľké dôsledky hlavne na život v regiónoch. Čo sa týka tých svíň, ktoré ste tu spomínali, že to nebolo tak, že to bolo všetko v poriadku, no, ja si to, pán minister, nemyslím. Myslím si, že viaceré tie vaše na začiatku výstupy, ktoré ste mali k tomu, boli vyvrátené na základe nejakých, aj mailovej komunikácie, aj toho, ako sa to zverejnilo, že to nevedeli všetci, však to povedali sami členovia SPPK a samotní aj zástupcovia zo zväzu chovateľov. Tak samotní povedali, že nemali tie informácie. (Reakcia ministra.) Ale neodišlo im to, pán minister, už to bolo toľkokrát povedané, proste nemáte, neni to tak, je podané trestné oznámenie a pevne verím, že sa bude tým zaoberať. Mám pocit, že sa podalo viacero trestných oznámení v tejto veci, ale je nepredstaviteľné, aby proste išla dotácia na jednu sviňu 4,5-tisíca. To je proste totálne zlyhanie. A ja som vám tu povedal príklad, ja som vám tu povedal príklad ako náš minister za našej vlády, ktorý proste vypísal jeho zamestnanec elektronickú aukciu na upratovanie ministerstva, kde sa mu prihlásil jeho bratranec, ktorý vyhral na základe najnižšej ceny, a vtedy opozícia, terajšia koalícia, burcovala, tak kvôli tomu musel skončiť minister, zmluva sa nepodpísala, nič sa nevykonalo, aj napriek tomu skončil minister hospodárstva za našej vlády. Čiže keď porovnáme to, čo sa udialo za vás, tak ako bez diskusie ste mali prevziať zodpovednosť, lebo ste o tom vedeli. Na základe uniknutých informácií z nejakej mailovej komunikácie ste o tom vedeli. To znamená, že bolo to aj pod vašou gesciou, pod vašou záštitou, s vašou vedomosťou. Toto je fakt a je to nespochybniteľné. Spomínali ste si, ja sa nemôžem úplne detailne vyjadriť, v minulosti som nepôsobil, ale tak som nad tým rozmýšľal, že som si poznačil, ste tu sa obháňali nejakou Jahnátkovou kombajnovou výzvou. Nejaká kombajnová výzva, tak ja neviem, nepôsobil som v predchádzajúcom období, ale predpokladám, že kombajnová výzva, asi niečo s kombajnami, a ste spomínali traktor. Neviem teda, že či kombajn a traktor je to isté, podľa mňa nie, a spomínali ste, že keď ste toto niečo videli, ja neviem teda, ako môže ovplyvniť minister, minister pôdohospodárstva to, že sa vypíše nejaká výzva a zo súťaže vynde nejaká cena, tak asi sa tam posudzovala cena, ktorá bola asi najnižšia, neviem, predpokladám, a to bolo, pán Jahnátek pôsobil v roku 2012 až ´16, vy ste do politiky vstúpili v roku 2020. To znamená, že ste povedali, že to, čo sa udialo v roku 2012 až ´16 vás primälo k tomu, aby ste vstúpili v roku 2020 do politiky, a pritom ste to povedali, že ste sa aktívne vtedy začali venovať. Nejako mi to tam nejde, mám pocit, že skôr ste chceli tak tu ako odpútať pozornosť. A ja si myslím, že celé to vaše vystúpenie bolo skôr také, také všeobecné, len akože ako robíte. Ste povedali všetko možné o rôznych výzvach, ktoré máte teda, však máte alokované peniaze z hľadiska eurofondov a ďalších programovacích období, ktoré, kde reálne tie výzvy musíte vypisovať, ale tá pointa, ktorá bola, ktorú sme my, aj to, že sme chceli zvolať minulý týždeň mimoriadnu schôdzu a riešime vaše odvolanie, riešime priorite kvôli tomu, že ako minister pôdohospodárstva zlyhávate na úrovni tej, že nerieši ministerstvo aktívne zastropovanie cien. Tá možnosť tu je, pán minister, ja len hovorím, že treba niekedy nabrať troška viacej odvahy a treba ísť aj možnože s prípadným nejakým takým, by som povedal, že teoretickým sporom s Európskou úniou, s Komisiou, s tým, že musia byť v prvom rade na prvom mieste občania Slovenskej republiky. V prvom rade občania Slovenskej republiky. A tie ceny sa rapídne zvyšujú a vy ste, vy ste v tejto veci nič nespravili, pán minister. Áno, spravili ste, by som vám krivdil, ste povedali, že ste podpísali memorandum s obchodnými reťazcami. Ja si pamätám, keď ste, vy ste nastúpili ako štátny tajomník na ministerstvo pôdohospodárstva za pána Mičovského a v tom čase a si to teraz úplne živo pamätám, keď som mal možnosť sa rozprávať s poľnohospodármi a potravinármi, ktorí v tom čase s vami rokovali, tak keď som sa pýtal na názor, že čo to je za štátneho tajomníka, lebo som vás, prirodzene, nepoznal, tak od nich vyšla taká informácia, že im pripadáte ako taký človek na strane obchodných reťazcov. Takto mi to bolo v tom čase povedané, neviem, na základe čoho tak vychádzali, ale asi na základe toho, aký ste mali postoj, a preto sa mi to nezdá, lebo vidím ten váš postoj voči reťazcom aj teraz. Treba si uvedomiť, že tie reťazce majú fakt vysoké, vysoké zisky, a ja si myslím, že musia byť solidárne teraz voči občanom Slovenskej republiky. Pán minister, hovoríte o tom, že poďme do diskusie, že nevyužívate, teda alebo som hovoril, že nevyužívate legislatívu, a že vy ju využívate úplne naplno. No myslím si, že nevyužívate legislatívu, ktorá je teraz na Slovensku nastavená. A už hneď keby som naskočil na vašu rétoriku a hovoríte, že všetku legislatívu, ktorú aj využívate a robíte, čo je vo vašich silách; pán minister, myslím si, že sa tu prijali iné nezmysly v skrátenom legislatívnom konaní, tak by som očakával, že keď máte pocit, že nie je legislatíva vhodná na to, aby ste zasiahli do cenotvorby a do toho, aby ste ľuďom znížili a pomohli pri tom rapídnom zvyšovaní cien potravín, tak by ste sem prišli s nejakou legislatívou, ktorá by sa v skrátenom legislatívnom konaní tu prijala, zahlasovala by vám určite aj opozícia za to, aby sme tým občanom pomohli. Takže toto berem ako také, také výhovorky. O tých výzvach som hovoril. Ja sa, ja sa, ja sa povenujem a vysvetlím to kolegom, dám si záležať a spravím to, spravím to po septembri, to vaše omieľanie tu, aj vy ste to spomínali, aj kolegyňa to tu rozprávala, tú pani Roškovú, to je taká vaša mantra, ktorú tu rozprávate, a keď si fakt reálne nakreslíme všetko, čo sa tam dialo, tak zistíme, že sa možno bavíme o dvadsiatich alebo tridsiatich eurách, dámy a páni, ale samozrejme, že to je ten váš výstup. Pán minister, ešte poviem, že fakt ste sa nedotkli vo svojom vystúpení ani spomínaných, toho marketingového fondu, ani rizikového fondu, neriešili ste aj tých spomínaných pekárov. Ja neviem teda, pán Karahuta tu spomínal, že ten pán, neviem, či generálny riaditeľ, alebo predseda tých pekárov, toho zväzu, že teda pôsobil v minulosti a tak ďalej, ja som chcel len upriamiť pozornosť, že už hneď keby ten pán mal možnože nejakú osobnú alebo neviem čo, tak podotýkam, že to bola valná hromada celého zväzu, čiže tam asi hlasovali a spoločne všetci pekári odsúhlasili asi takéto nejaké vyjadrenie, ktoré hovorí o tom, že v pozícii ministra pôdohospodárstva nemajú partnera, ktorý by s nimi komunikoval, a to je výsledok, výsledok toho. Takže myslím si, že je tu viacero zlyhaní, pán minister, nevysvetlili ste všetky. A, samozrejme, čo sa týka cien, jediné, čo ste prijali, je marketingové memorandum s obchodnými reťazcami, ktoré ale nezaznamenalo a nespôsobilo to, že tie ceny sa zastabilizovali alebo znížili, len ste zastabilizovali vysoké obchodné prirážky týmto reťazcom na týchto trinástich základných potravinách, ale v skutočnosti tá pomoc nie je žiadna. A ja si myslím, že každý vníma to zdražovanie a vláda musí robiť a stačí ísť do okolitých štátov. Každá vláda, dámy a páni, robí, aktívne pomáha svojim občanom. Ja nerozumiem, prečo táto naša vládna koalícia nepomáha, ale nepomáha vôbec. A preto, pán minister, je na mieste odvolanie vaše. To, že sa vypisujú výzvy a tak ďalej, to nikto nespochybňuje, ale, samozrejme, samotné riešenie z hľadiska cien pre občanov, ktorí sú vo veľmi ťažkej situácii, je zo strany ministerstva pôdohospodárstva ale vôbec, vôbec neriešené. Ďakujem veľmi pekne.